Emmanuel Dennis

Emmanuel Bonaventure Dennis (sündinud 15. novembril 1997 Yolas) on Nigeeria jalgpallur, kes mängib Inglismaa Premier League'i klubis Nottingham Forest ja Nigeeria jalgpallikoondises.

Aastatel 2010–2016 kuulus ta Nigeeria jalgpalliakadeemiasse Kwara Football Academy Ilorin.

2016. aasta mais sõlmis ta lepingu Ukraina klubiga Luganski Zorja. Hooajal 2016–17 lõi Dennis Ukraina kõrgliigas 22 mänguga kuus väravat.

2017. aasta mais siirdus ta Belgia kõrgliiga klubisse Club Brugge, kellega sõlmis viieaastase lepingu. Hooaegadel 2017–18 ja 2019–20 tuli ta klubiga Belgia meistriks. Belgia kõrgliigas jäi tema arvele nelja hooajaga 19 väravat. 1. oktoobril 2019 lõi ta UEFA Meistrite Liiga alagrupimängus kaks väravat Madridi Reali vastu. Hooaja 2020–21 teises pooles mängis ta laenul Saksamaa kõrgliiga klubis 1. FC Köln. 3. veebruaril 2021 lõi ta Saksamaa karikavõistluste kuueteistkümnendikfinaalis värava Jahn Regensburgi vastu, kuid Saksamaa liigas ta oma väravaarvet ei avanud.

2021. aasta juunis sõlmis ta viieaastase lepingu äsja Inglismaa kõrgliigasse tõusnud Watfordiga. Inglismaa kõrgliigas debüteeris ta 14. augustil 2021 hooaja avamängus Aston Villa vastu ja lõi kohe mängu 10. minutil värava. 20. novembril lõi ta värava ja andis kaks väravasöötu 4:1 võidumängus Manchester Unitedi üle. Hooajal 2021–22 lõi Dennis Inglismaa kõrgliigas kokku kümme väravat, kuid Watford jäi liigas eelviimaseks ja langes tagasi esiliigasse.

2022. aasta augustis siirdus ta äsja Inglismaa kõrgliigasse tõusnud Nottingham Foresti.

Nigeeria jalgpallikoondises tegi Dennis debüüdi 10. septembril 2019 sõprusmängus Ukraina vastu. Koondisekarjääri esimese värava lõi ta 13. juunil 2022 Aafrika meistrivõistluste valikmängus São Tomé ja Príncipe vastu.

Saavutused 
Club Brugge
Belgia kõrgliiga: 2017–18, 2019–20

Viited 

Nigeeria jalgpallurid
1. FC Kölni jalgpallurid
Watford FC jalgpallurid
Nottingham Forest FC jalgpallurid
Bundesliga mängijad
Premier League'i mängijad
The Championshipi mängijad
Sündinud 1997